Predkladacia správa

Na základe oznámenia Francúzskej republiky pre EK z apríla 2004 bude Francúzsko počas 5 rokov uplatňovať prechodné obdobie v oblasti voľného pohybu za prácou (ďalej len „PO“). Možnosť pracovať pre občanov SR, ktorí sa chcú zamestnať v zamestnaneckom vzťahu u zamestnávateľa vo Francúzsku, je po dobu uplatňovania PO podmienená, rovnako ako do 1. 5. 2004 získaním povolenia na zamestnanie v súlade s francúzskymi právnymi predpismi. Francúzska strana následne zaslala vzorový návrh na uzavretie bilaterálnej dohody o výmenách mladých odborných pracovníkov. 

Pôvodný francúzsky návrh dohody slovenská strana neprijala z dôvodu, že išlo o vzorový návrh dohody s tretím štátom. Návrh obsahoval obmedzenia týkajúce sa pobytu pracovníkov a ich rodinných príslušníkov, ako aj ich sociálnej ochrany, ktoré sa môžu vzťahovať na občanov tretích štátov, nie však na občanov členského štátu EÚ, s ktorými Ministerstvo práce, sociálnych vecí a rodiny SR nemohlo súhlasiť.    

Z týchto dôvodov bol pôvodný návrh prepracovaný a po vysvetlení a pochopení nášho stanoviska francúzska strana zmenila svoj postoj a sporné články boli prepracované, čím boli zásadné rozdiely odstránené. Predkladaný návrh dohody zohľadňuje stav, že ide o bilaterálnu dohodu o zamestnávaní, ktoré rieši problematiku prístupu na trh práce počas uplatňovania prechodného obdobia v oblasti voľného pohybu za prácou medzi dvoma členskými štátmi EÚ. V rámci Zmluvy o pristúpení SR do EÚ Slovenská republika, obdobne ako ďalších 7 pristupujúcich štátov do EÚ (mimo Cypru a Malty), v oblasti slobody pohybu osôb akceptovala návrh pôvodných 15 členských štátov EÚ, že počas prechodného obdobia sa čl. 39 zmluvy a prvý odsek článku 49 zmluvy o ES vo vzťahu k slobode pohybu pracovníkov a k slobode poskytovať služby vrátane dočasného pohybu vysielaných pracovníkov nebude uplatňovať. Teda pohyb za prácou je obmedzený na dobu 2+3+2 rokov. Prístupová zmluva ukladá členským štátom rozšíriť právo na prístup na trh práce a nerušiť už udelené práva, uplatňovať „pravidlo preferencie“, t. j.  pri zamestnávaní občanov členských štátov EÚ pred občanmi z tretích krajín (nečlenských štátov EÚ). Štáty, ktoré sprístupnia svoje trhy práce kedykoľvek od 1. 5. 2004 pre nových euroobčanov môžu do konca 7-ročného obdobia využiť tzv. „safeguard clause - ochrannú klauzulu“, čo znamená, že v prípade neočakávanej nerovnováhy na trhu práce môžu dočasne zaviesť používanie povolení na zamestnanie.

Dohoda upravuje vzťahy medzi oboma štátmi v oblasti zamestnania formou pracovnoprávneho vzťahu. Jej cieľom je uľahčiť a zjednodušiť prístup na trh práce, zaručuje rovnaké zaobchádzanie a rovnaké práva a povinnosti ako vlastným občanom, ktorí sú v zamestnaneckom pracovnom vzťahu. Uzavretie dohody umožní prístup slovenským občanom – mladým odborným pracovníkom na trh práce počas uplatňovania prechodného obdobia v oblasti voľného pohybu za prácou bez ohľadu na situáciu na trhu práce. Situácia, že Slovenská republika po pristúpení SR do EÚ plne otvorila svoj trh práce pre občanov členských štátov EÚ/EHP, bude zohľadnená vo vykonávacom postupe k dohode. Vykonávanie dohody bude zabezpečovať na slovenskej strane Ústredie práce, sociálnych vecí a rodiny a na francúzskej strane Úrad medzinárodných migrácií.   

Z hľadiska osobného rozsahu sa dohoda vzťahuje na štátnych občanov oboch zmluvných strán. Svojím obsahom a rozsahom je dohoda v súlade s právnymi predpismi Slovenskej republiky a všeobecne uznávanými zásadami medzinárodného práva a zahraničnopolitickou orientáciou SR. Vykonávanie dohody  nebude mať priamy ekonomický a environmentálny dopad. Dohoda nezakladá žiadne nároky na štátny rozpočet.